b'\n_START_ARTICLE_\nGradbeni\xc5\xa1tvo\n_START_PARAGRAPH_\nGradbeni\xc5\xa1tvo je tehni\xc4\x8dna stroka, ki se ukvarja s projektiranjem, stati\xc4\x8dnimi in dinami\xc4\x8dnimi izra\xc4\x8duni, gradnjo, sanacijo in kon\xc4\x8dno poru\xc5\xa1itvijo grajenih objektov.\n_START_SECTION_\nGlavna delitev\n_START_PARAGRAPH_\nV splo\xc5\xa1nem se deli na projektivo (stati\xc4\x8dni izra\xc4\x8dun, pri enostavnej\xc5\xa1ih zgradbah tudi na\xc4\x8drtovanje arhitekture), na operativo (gradnja, sanacije in ru\xc5\xa1itve) ter industrijo gradbenega materiala. Ta se tesno prepleta s kemijsko vedo, saj skrbi za izdelavo, projektiranje in preizku\xc5\xa1anje konstrukcijskih, vezivnih in za\xc5\xa1\xc4\x8ditnih materialov._NEWLINE_Deli se lahko tudi glede na vrste objektov. Pri visokih gradnjah gre za javne, poslovne, industrijske in stanovanjske zgradbe, pri nizkih gradnjah pa za ceste, \xc5\xbeeleznice, mostove in druge prometnice.\n_START_SECTION_\nPodrobnej\xc5\xa1a delitev\n_START_PARAGRAPH_\nPodrobneje se gradbeni\xc5\xa1tvo deli na konstrukcije, potresno in\xc5\xbeenirstvo, hidrotehniko, gradiva (gradbene materiale) itd. Ve\xc4\x8dina teh podro\xc4\x8dij se deli \xc5\xa1e naprej, denimo konstrukcije na jeklene, lesene in masivne, te pa na armiranobetonske in zidane konstrukcije, dalje mehanika na gradbeno mehaniko ali statiko, trdnost (materiala), geomehaniko (mehaniko tal), hidromehaniko itd.\n_START_SECTION_\nPovezava z drugimi strokami\n_START_PARAGRAPH_\nUspe\xc5\xa1nost izvedbe projektov je v veliki meri odvisna od sorodnih panog, kot so geodezija, geologija in strojni\xc5\xa1tvo, za dobro projektiranje pa je potrebno tudi temeljito poznavanje nekaterih osnovnih teoreti\xc4\x8dnih predmetov, kot so zlasti gradbena fizika, opisna geometrija in tehni\xc4\x8dna matematika.'